बारां | मानव संसाधन विकास मंत्रालय की ओर से देशभर में शैक्षणिक स्तर पता लगाने के लिए सर्वे टेस्ट करवाया जाएगा। इस सर्वे में कक्षा 10वीं के विद्यार्थियों की परीक्षा होगी। इससे जिले के शैक्षणिक स्तर का पता लगाया जाएगा। नेशनल अचीवमेंट सर्वे टेस्ट ।लेने के लिए 160 शिक्षकों को फील्ड इवेंस्टीगेटर के रूप में लगाया जाएगा। एनएएस टेस्ट को लेकर फील्ड इन्वेस्टीगेटर्स को शिक्षा विभाग के अधिकारियों द्वारा प्रशिक्षण दिया गया। एनएएस टेस्ट प्रभारी रामप्रसाद बैरवा ने बताया कि 5 फरवरी को होने वाले नेशनल अचीवमेंट टेस्ट में जिले के 80 स्कूलों के बच्चे शामिल होंगे। स्कूलों में विषयाध्यापकों व संस्था प्रधानों से भी प्रश्नावली के माध्यम से सवालों के जवाब ओएमआर शीट के माध्यम से पूछे जाएंगे। एडीपीसी रमसा भागीरथ मीणा ने बताया कि इस टेस्ट में 43 प्राइवेट व 37 सरकारी स्कूलों के कक्षा 10वीं के विद्यार्थी भाग लेंगे। स्कूलों में 5 फरवरी को सुबह साढ़े 10 से 12 बजे तक परीक्षा होगी। परीक्षा में दिव्यांगो के लिए 30 मिनट का अतिरिक्त समय दिया जाएगा। टेस्ट में गणित, अंग्रेजी, विज्ञान, सामाजिक विज्ञान, आधुनिक भाषा सहित 5 पांच विषयो के सवाल पूछे जाएंगे। इस दौरान डाइट प्राचार्य बिरधीलाल नागर, एडीईओ प्रहलाद राठौर, राजेंद मीणा, कार्यक्रम अधिकारी दिनेश गालव, एमआईएस प्रभारी हेमशंकर आदि मौजूद रहे।